Die wildevy se modder gat voorspeel weer groot pret en plesier | Steelburger / Lydenburg News
Die wildevy se modder gat voorspeel weer groot pret en plesier
Almal wat die wildevy gesinsdag gaan bywoon moet gewaarsku wees dat hulle dalk net mag vuil word, veral by die groot finale punt.
Selfs die deelnemers se klere kom nie skoon aan die anderkant uit nie.
Die groot trekpleister by die Wildevy 4×4-Gesinsdag is niks anders as die moddergat, ook bekend as die showstopper nie.
Hierdie gat het sy naam gekry deur jarelange beplanning, frustrasie deur motorbestuurders en 'n opwindende skouspel vir destydse toeskouers. Ure voor hierdie gebeurtenis van die dag moet afskop, word die walle langs die gat al toegesit deur mense wat ywerig wag vir die aksie om te begin.
Met 'n dorslessertjie in die hand, bou die afwagting op. Dié gat is vir waaghalse, diegene wat nie bang is vir 'n uitdaging nie en wat hulle motors tot die uiterste wil toets. Daar is voertuie wat self opgebou is en dan ander van die bekende handelsname.
Toeskouers en bestuurders kan 'n morsige en vuil ervaring verwag. Die voertuie ry van die begin tot die einde in die modder. Die doel is om hindernisse op die roete te voltooi terwyl die ergste in die moddergat voorlê.
Deelnemers moet hulle voertuie in die modder kan navigeer. Die voertuie slinger van kant tot kant, rook trek by die ratkaste uit en bande brand soos dit vat-vat aan die grond raak.
Besoekers geniet die moddergat. Feesgangers word aangeraai om hulle plekke reeds vroeg in te neem om seker te maak dat hulle nie die aksie misloop nie.